Матикеев Курманалы
Матикеев Курманалы (1941-жылы туулган, Ош областы, Кара-Кулжа району, Кызыл-Жар кыштагы)) – география илимдеринин доктору (1996), профессор (1999), Кыргыз Республикасынын билим берүүсүнө эмгек сиңирген ишмер (2007). ОМПИни бүтүргөн (1965). Алгач Баткен районундагы мектепте мугалим, окуу бөлүмүнүн башчысы (1965–67); 1972–76-жылдары Кыргыз ССР Илимдер академиясынын Геология институтунда илимий кызматкер; 1976-жылдан ОМПИде окутуучу, доцент (1978), кафедра башчысы, декан, профессор. 1999–2000-жылдары ошол эле университеттин Фундаменталдуу жана колдонмо ИИИде директор, 2001–04-жылдары Биотехнология жана тоо проблемасы ИИИде директор болуп иштеген. Түштүк Кыргызстандагы экзодинамикалык кубулуштарын изилдеген (2001–03). Ош – Эркеч-Там, Кара-Кулжа – Алайкуу автомобиль жолдорундагы кар, жер, таш көчкү, сел жүрүү кубулуштарын изилдөө жана прогноздоо (2004–08), Байыркы кыргыздардын таралуу географиясын изилдөө (2009) долбоорлорун жетектеген. Кыргыз Республикасынын Улуттук аттестация комиссиясынын алдындагы кандидаттык диссертацияларды коргоо боюнча атайын кеңешинин мүчөсү (2001), 2007-жылдан төрагасы. Ал 200гө жакын илимий эмгектин, 2 монографиянын, 16 окуу, 5 илимий-популярдуу китептин автору. Негизги эмгектери: «Жылып жүрүүчү континенттер» (1976), «Кыргызстандын географиясын окутуунун методикасы» (1985), «Ош областынын географиясы» (1988, авторлош), «Манас баяны» (1995, авторлош), «Табият таануу концепциясынын негиздери» (1998, 2003, 2011), «Кыргыз, Манас жана тарыхый география» (2012) ж. б. Борбордук Азиянын Манас доорундагы топонимдери боюнча байыркы кыргыз урууларынын таралуу картасын түзгөн. 
 Инсандар

Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7